Hewlett-Packard

Hewlett-Packard ([ˈhjuːlɪt ˈpækərd], HP, Хью́летт-Па́ккард) — 1939 онд байгуулагдсан компьютерийн техник хангамж, програм хангамжийн олон нийтийн компани юм. АНУ-ын Калифорни мужийн Пало Алто хотод төвтэй энэ компани нь АНУ-ын хамгийн том мэдээллийн технологийн компаниудын нэг юм. 

Тус компани нь хэмжих тоног төхөөрөмж (осциллограф, логик анализатор, дохионы генератор, спектр анализатор гэх мэт), эмнэлэгийн электрон тоног төхөөрөмж, химийн нарийн задлан шинжилгээний тоног төхөөрөмж үйлдвэрлэдэг байв. 1999 онд компьютер, өгөгдөл хадгалах, дүрс боловсруулахтай шууд холбоогүй хэлтсүүдийг Agilent Technologies гэсэн тусдаа компани болгон хуваажээ.

Энэ нь мэдээллийн технологийн дэд бүтцийн шийдлүүд, хувийн тооцооллын систем, хандалтын төхөөрөмжүүдийг үйлдвэрлэж, нийлүүлж, системийн интеграци, үйлчилгээний дэмжлэг, аутсорсинг үйлчилгээ үзүүлж, хэвлэх, дүрслэх төхөөрөмжүүдийг үйлдвэрлэдэг байв.

2015 оны 11-р сарын 1-нд HP Inc. болон Hewlett Packard Enterprise гэсэн хоёр компанид хуваагдсан.

 Түүх 
Энэ нь 1939 оны 1-р сарын 1-нд Стэнфордын Их Сургуулийг 1934 онд төгссөн Уильям Хьюлетт, Дэвид Паккард нарын цахилгаан хэмжих хэрэгсэл үйлдвэрлэгч компани болж байгуулагдсан. Тус компанийн нэр нь хамтран үүсгэн байгуулагчдын овогийн нийлбэр юм. Компанийн нэрийн эхний хэсгийг сугалаагаар шийдсэн: Паккард хожигдож, хамтрагчийнхаа нэрийг эхэнд тавих болсон түүхтэй юм. 

Анхны хөрөнгө нь ердөө 538 доллар байсан бөгөөд компанийн анхны оффис нь Калифорни мужийн Пало Алто дахь энгийн автомашины гарааш байв.

Тус компанийн анхны бүтээгдэхүүн нь "Model 200A" нарийвчлалтай нам давтамжийн генератор байв. Төхөөрөмжийн инноваци нь жижиг улайсдаг чийдэнг чухал хэлхээний хэсэгт резистор болгон ашигласан явдал бөгөөд үүнийг 54.40 доллараар зарах боломжтой болгосон бол өрсөлдөгчид нь 200 доллараас дээш үнээр бага тогтвортой генераторуудыг санал болгож байжээ. Тус компанийн анхны үйлчлүүлэгчдийн нэг нь хүүхэлдэйн киноны үйлдвэрлэлд ашигладаг стерео дууны системийг туршихын тулд найман "Model 200B" генератор (нэг бүр нь 71.50 долларын үнэтэй) худалдаж авсан Walt Disney Studios байжээ.

1966 онд тус компани дэлхийн анхны мини компьютер болох HP 2116A-г гаргасан (Wired сэтгүүлийн мэдээлснээр).

1968 онд тус компани дэлхийн анхны ширээний шинжлэх ухааны програмчлагдах боломжтой тооны машин болох "HP 9100A"-г бүтээжээ. Энэ нь 16 тоо эсвэл 196 командын санах ойтой (команд болон өгөгдлийг нэг санах ойн хэсэгт хадгалдаг байсан), катодын цацрагийн дэлгэцтэй бөгөөд 4900 долларын үнэтэй, хэвлэгч болон соронзон карт уншигчтай байсан. Тооны машин нь транзисторын логикийг ашигласан бөгөөд залгуураас салгахад санах ой нь арилдаггүй байв. Цаашилбал, хэрэв төхөөрөмжийг тооцоолох явцад тогноос салгасан бол буцааж залгахад зогссон газраасаа тооцооллоо үргэлжлүүлдэг байв.

1986 онд "hp.com" домэйн нэр бүртгэгдэж, интернетийн хамгийн анхны домэйн нэрүүдийн нэг болжээ. 1986 онд тус компани RISC процессорын архитектурын концепцийг санал болгосон.

1993 онд "супер зөөврийн" батерейгаар ажилладаг хувийн компьютер болох HP OmniBook 300 худалдаанд гарсан. 1994 онд тус компани дэлхийн хамгийн тод LED-ийг бүтээжээ. 1997 онд тус компани MPEG видео шахалтын технологид оруулсан хувь нэмрийг нь үнэлж Эмми шагнал хүртжээ.

Компаниуд салсны дараа Маргарет "Мэг" Уитмен (англи. Margaret Cushing “Meg” Whitman), нь Hewlett Packard Enterprise компанийн ерөнхийлөгч бөгөөд гүйцэтгэх захирал юм. Өмнө нь 2011-2015 онд Мэг Hewlett-Packard компанийн ерөнхийлөгч, гүйцэтгэх захирал, 2011-2015 онд захирлуудын зөвлөлийн даргаар ажиллаж байсан. Тэрээр мөн компанийн хямралаас сэргэж, улмаар Hewlett Packard Enterprise болон HP Inc гэсэн хоёр компани болж хуваагдах ажлыг удирдсан. Мэг мөн HP Inc. компанийн захирлуудын зөвлөлийн дарга, Дион Вайслер ерөнхийлөгч юм.

Ангилал:1939 онд байгуулагдсан
Ангилал:2015 онд татан буугдсан
Ангилал:Цахиурт хөндийн аж ахуйн нэгж